TENGGARONG-Di odah etam Kabupaten kutai kartanegara kaya beneh ngan adat segala budayanya, nya sampai wayah ne maseh tetap etam lestarikan ngan etam budayakan leh urang urang di odah etam ne jua. Nya sebuting ne Upacara Adat Kwangkai khas Dayak Benuak di kampong Gerodek Desa Loa Duri Ulu Kecamatan Loa Janan.
Du ujung acara upacara adat kwangkay ya hak pemblontangan kerbau ngan cara ngikat ke tihang patong khas Dayak Benuaq, nya habis tu di tombaki kerbau berame rame makai lading sampai kerbau parah beneh lukanya. Upacara Kwangkai ne rancak beneh di adakan bubuhan almarhum untuk ngenang urang-urang nya dah ninggal.
Keluarga besar leh almarhum Nyanti ngan keluarga besar almarhum Lumbah waktu pertengahan januari nya lalu dah ngadakan Upacara Adat Kwangkai jua. Upacara sacral ne di pimpin leh dukun Kwangkai di mulai ngan nyembeleh babi ngan manok laki. Habistu darah dua buting peliharaan tu di kumpuli dalam mangkok nya habistu lalu hak di kepik-kepikan ke tubuh kerbau nya ndak di belontang, sambil mancakan mantra ngan di iringi musik khas dayak leh pawang.
Habis pawang mimpin ritual tu, kerbau nya ada di dalam kurungan dibawak supaya diikat di tihang patong blontang nya bebentuk tegak muha manusia nya ada di tengah tanah lapangan. Sebelum kerbau di bawak ke tangah lapangan, pawang nandai bulatan ke tubuh kerbau tu dulu supaya bisa jadi sasaran sida biar nyaman di tombaki.
Amun ada urang nya nombak atau nyocok di luar tanda tu, maka urang tu tekena denda leh sipawang tadi. Habis kerbau diikat leh tali penjalin nya panjangnya 20 meteran, maka tandanya dah ndak dimulainya hak ritual penyeksaan kerbau tu. Amun ada penonton nya ada di pinggir lapangan tekena tijak atau di rumpak leh kerbau tu, maka pawang tu mberikan tegak semacam asuransi atau pitisnya dah di tentukan sida. Amun waktu acara di Kampong Grodek pitis untuk asuransinya Rp. 100 ribu perorang.
Upacara blontang ne bila dah ndak pupus tu pawang nyudahinya amun kerbau dah ndik bedaya lagi, ne amun dilihati kerbaunya dah tesoyong-soyong mana bedarahan jua, habistu kerbau langsung di sembeleh. Bunyi kesah pawang Adat Dayak Benuaq su yohanes surin,” upacara blontangan kerbau sida ne di berikan untuk almarhum nya dah ninggal supaya di jadikan peliharaan sida di situ.(HMS.DI.I)
bjn_Latn bjn_Latn bjn_Latn bjn_Latn bjn_Latn zsm_Latn